In nomine Domini nostri Jesu Christi Dei æterni, Lotharius divina ordinante providentia imperator augustus. Si in restitutione rerum ecclesiasticarum curam adhibemus providentiamque non minimam gerimus, non solum in hoc imperialem exerceremus consuetudinem sed et id ad emolumentum animæ nostræ pertinere non ambigimus omnimodis. Quapropter omnium sanctæ Dei Ecclesiæ fidelium nostrorumque præsentium et futurorum noverit universitas, quia Jonas venerabilis Augustodunensis ecclesiæ episcopus per Remigium venerabilem sanctæ Lugdunensis ecclesiæ præsulem et vasallum suum Gissulfum nomine ad aures pietatis nostræ perducere studuit, quod Aldricus quondam comes ex rebus ecclesiæ sancti Nazarii, cui idem Jonas Deo auctore præsidet, in pago Scudingis villam unam Voltnaus vocabulo, antequam hanc lucem emisisset temere invasisset suoque vassallo Rotfrido nomine beneficiario munere delegasset. Quam causam viro venerabili Remigio et Agilmaro reverentissimis archiepiscopis diligenter inquirere et discutere jussimus et per ipsos, sicut superius nobis indicatum fuerat, eamdem villam ad præfatam sancti Nazarii ecclesiam legitime pertinere didicimus atque per judicium nobilium virorum comitum atque scabinorum memorato Gissulfo vassallo jamdicti Jonæ episcopi eam reddi præcepimus. Sed ut in perpetuum memoratus Jonas episcopus successoresque ejus ad partem præfatæ sancti Nazarii ecclesiæ quiete eamdem villam obtinere valeant, hoc nostræ mansuetudinis præceptum fieri decrevimus, per quod statuentes decernimus atque jubemus ut ab hinc in futuro præscriptam villam in jamdicto pago Scudingis sitam pars memoratæ sancti Nazarii ecclesiæ quiete teneat atque possideat, et prout utilitas ejusdem loci dictaverit, ordinet atque disponat. Et ut hæc nostræ confirmationis auctoritas stabilem et inconvulsam obtineat firmitatem, de annulo nostro subter jussimus sigillari. Rodmundus notarius ad vicem Hilduini recognovi. Data V nonas julii, anno Christo propitio imperii domni Lotharii pii imperatoris in Italia XXXIV et in Francia XIV, indictione prima. Actum Theodonis villa palatio regio in Dei nomine feliciter. Amen.